

**РЕПУБЛИКА СРБИЈA**

**ГРАД НИШ**

На основу члана 9. став 1. Одлуке о младима („Службени лист Града Ниша“, број 15/2013), у складу са Националном стратегијом за младе за период од 2015. до 2025. године ("Службени гласник РС", број 22/2015), Уредбом о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018) и Правилником о ближим критеријумима, начину и поступку доделе средстава или недостајућег дела средстава из буџета Града Ниша за подстицање програма и пројеката од јавног интереса која реализују удружења („Службени лист Града Ниша“, број 82/2014, 7/2017, 116/2018),

**Градоначелница** Града Ниша расписује:

# Јавни конкурс

# за финансирање и суфинансирање пројеката за младе

# у 2022. години

Јавни конкурс расписује се за пројекте из тематских области у складу са циљевима наведеним у Одлуци о младима и Националној стратегији за младе за период од 2015. до 2025. године, за финансирање и суфинансирање пројеката за младе за сва удружења за младе и/или за рад са младима на територији Града Ниша.

**I ОБЛАСТИ ЗА КОЈЕ СЕ СПРОВОДИ КОНКУРС**

1. Запошљавање и предузетништво младих
2. Образовање, васпитање и обука младих
3. Активизам, волонтеризам и мобилност
4. Здравље и благостање младих
5. Безбедност младих
6. Животне шансе свих група младих и смањивање ризика од социјалне искључености и неједнакости
7. Информисање младих
8. Култура и креативност младих
9. Активно учествовање младих у доношењу одлука
10. Изузетна испољавања и постигнућа
11. Животна средина

## Напомена:

**Јавни конкурс се не односи на програме из области спорта.**

1. **НАЧИН ПРИЈАВЉИВАЊА И РОК ЗА ПОДНОШЕЊЕ ПРИЈАВЕ НА КОНКУРС**

Пријаве на Јавни конкурс за пројекте доставити на адресу: Градска управа за друштвене делатности, преко Писарнице у улици Николе Пашића 24, Ниш, искључиво на обрасцу пријаве који је саставни део документације.

Програми се достављају у року од 15 дана од дана објављивања овог Конкурса.

Комисија утврђује Листу вредновања и рангирања пријављених програма, у року који не може бити дужи од 60 дана од дана истека рока за подношење пријава. Листа се објављује обавезно на званичној интернет страни Града Ниша www.ni.rs и на порталу е-Управе.

Учесници имају право увида у поднете пријаве у року од 3 дана од дана објављивања листе.

На ову листу учесници Конкурса имају право приговора у року од 8 дана од њеног објављивања.

Одлуку о приговору Комисија доноси у року од 15 дана од дана пријема приговора.

Одлуку о избору програма Градско веће Града Ниша доноси у року од 30 дана, од дана истека рока за подношење приговора. Oдлука се објављује на званичној интернет страници Града Ниша и на порталу е-Управе.

На основу наведене одлуке, а ради регулисања међусобних права и обавеза, Градоначелница ће са овлашћеним лицем удружења за младе и/или за рад са младима на територији Града Ниша, чији је програм одобрен за финансирање или суфинансирање буџетским средствима закључити уговор о реализацији програма у року од 15 дана од дана објављивања Одлуке.

## ДОКУМЕНТАЦИЈА КОЈУ ЈЕ ПОТРЕБНО ПРИЛОЖИТИ УЗ ПРИЈАВУ

**Основна конкурсна документација:**

Подносилац пријаве на Јавни конкурс је у обавези да достави основну конкурсну документацију – попуњене обрасце који се могу преузети са званичног сајта Града Ниша [www.ni.rs](http://www.ni.rs/) у делу Јавна обавештења и то:

1. Образац за предлог пројекта - (Прилог бр. 1)
2. Предлог буџета (Прилог бр.2)
3. Наративни приказ буџета (Прилог бр.3)

**4)** Биографије пројектног тима (менаџмент), тренера и извођача - (Прилог бр.4).

**Пратећа документација:**

Поред основне, подносилац пријаве, односно регистровано удружење за младе и/или за рад са младима на територији Града Ниша је у обавези да достави и:

**1**. копију решења о упису у одговарајући регистар, као и решења о накнадним уписима, само у случајевима да иста нису објављена на сајту Агенције за привредне регистре;

**2**. копију статута носиоца пројекта и евентуалног партнера на пројекту, само у случају да исти нису објављени на сајту Агенције за привредне регистре;

**3.** копију извештаја о стању рачуна носиоца пројекта односно биланс прихода и расхода и биланс стања за претходну финансијску годину, само у случају да исти нису објављени на сајту Агенције за привредне регистре;

**4.** акт о партнерству (уколико је предвиђено партнерство);

**5.** копија уговора и пројекта одобреног од стране донатора (са буџетом и логичким оквиром пројекта) у случају кад је предвиђено суфинансирање пројекта;

**6**. изјава заступника удружења младих и удружења које се бави младима да није било промена података уписаних у одговарајућем регистру Агенције за привредне регистре или да је поднета пријава за упис промене података.

7. изјаву да не користи средства од других извора финансирања у случајевима када конкурише за финансирање целог пројекта;

**8.** изјаву о непостојању сукоба интереса;

**9.** интерни акт о антикорупцијској политици.

Подносилац пријаве је у обавези да наведену документацију достави у писаном облику и то: 1 (један) оригинални примерак потписан од стране овлашћеног лица удружења и оверен печатом удружења, као и у електронском облику са пријавом и свим прилозима.

Пријава са потребном основном и пратећом документацијом, као и електронским обликом пројекта доставља се у **једној запечаћеној коверти**, тако да су заштићени од оштећења која могу настати у транспорту.

Поред адресе на предњој страни коверте потребно је назначити:

* ''Пријава на Јавни конкурс за финансирање и суфинансирање пројеката за младе у 2022. години'';
* Назив пројекта;
* Назив удружења;
* Адресу подносиоца пријаве и назнаку: ''Не отварати пре завршетка рока за подношење пријава на Јавни конкурс“.

**IV KРИТЕРИЈУМИ ЗА ОЦЕНУ ПРОЈЕКАТА ЗА ДОДЕЛУ СРЕДСТВА**

**А) Општи критеријуми за учешће на Конкурсу**

1) референце пројекта: област у којој се реализује пројекат, дужина трајања пројекта, број лица која се укључује у пројекат, могућност развијања пројекта и његова одрживост;

2) циљеви који се постижу: обим задовољавања јавног интереса, степен унапређења стања у области у којој се пројекат спроводи;

3) суфинансирање пројекта из других извора: сопствених прихода, фондова Европске уније, поклона, донација, легата, кредита и друго, у случају недостајућег дела средстава за финансирање пројекта;

4) законитост и ефикасност коришћења средстава и одрживост ранијих пројекта: да ли су раније коришћена средства буџета Града Ниша и ако јесу, да ли су испуњене уговорне обавезе.

**НАПОМЕНА:** Пријаве учесника Конкурса које не испуњавају опште критеријуме неће бити разматране.

**Б) Ближа мерила за избор пројеката (допунски критеријуми)**

1. Усклађености резултата и ефеката пројекта са циљевима конкурса и доприноса остваривању јавног интереса у областима омладинског сектора

2. Капацитет носиоца пројекта

3. Садржај и изводљивост предлога пројекта

4. Обухват и усклађеност са потребама циљних група

5. Одрживост и иновативност пројекта

6. Сврсисходност и рационалност трошкова пројекта

7. Видљивост пројекта

8. Успешност у реализацији претходних пројеката које је финансирао Град Ниш

**V УСЛОВИ КОЈЕ ТРЕБА ДА ИСПУНИ НОСИЛАЦ ПРОЈЕКТА**

Носилац пројекта мора да:

**1.** је регистровано удружење за младе и/или за рад са младима на територији Града Ниша;

**2.** искључиво или претежно послује на недобитној основи, ако Законом није другачије одређено;

**3.** има седиште на територији Града Ниша,

**4.** буде директно одговоран за реализацију пројекта, односно да не делује у својству посредника;

**5.** има успешну реализацију претходно одобрених пројеката који су финансирани из буџета Града Ниша, осим у случају да пројекат подноси први пут;

**6.** располаже капацитетима за реализацију пројекта.

Носилац програма не може да:

1. буде у поступку ликвидације, стечаја и под привременом забраном обављања делатности;
2. има блокаду рачуна, у тренутку аплицирања, потписивања уговора и уплате одобрених средстава из буџета града, пореске дугове или дугове према организацијама социјалног осигурања;
3. буде последње две године правноснажном одлуком кажњен за прекршај или привредни преступ у вези са његовом делатношћу.

**Партнерство**

Носиоци пројеката могу да делују самостално или у сарадњи са партнерским организацијама, односно удружењима грађана, с тим што трошкови партнерског ангажовања улазе у састав трошкова пројекта.

Партнери носиоца пројеката који учествују у реализацији пројеката и њихови трошкови, прихватају се ако испуњавају исте услове који се примењују и за носиоце пројеката, осим да имају седиште на територији Града Ниша. У случају партнерских пројеката, само носилац пројекта ће бити одговоран за управљање одобреним финансијским средствима свих партнерских организација, тако да мора имати унутрашњу организацију која ће омогућити такво финансијско пословање.

Подносиоци пријава и њихови формални партнери преузимају одговорност да су упознати са овим одредбама тако што потписују и печатом оверавају Изјаву која се налази у оквиру образаца за припрему пројекта (Прилог бр.1)

## VI ФИНАНСИЈСКИ ОКВИР КОНКУРСА

**Укупно опредељена средства су 2.000.000,00 динара.** Максимални износ средстава по појединачном програму у оквиру овог конкурса је до 500.000,00 динара. Минимални износ средстава по појединачном програму у оквиру овог конкурса је до 100.000,00 динара.

Подносиоцу пријаве (једном удружењу) се може одобрити финансирање, односно суфинансирање само једног пројекта.

## VII ТРАЈАЊЕ И КРАЈЊИ РОК ЗА РЕАЛИЗАЦИЈУ ПРОЈЕКАТА

Tрајање пројекта је минимум 2 (два), а максимум 5 (пет) месеци. Крајњи рок за реализацију одобрених пројеката је 15.12.2022. године.

## VIII НАЧИН ИЗВЕШТАВАЊА И КОНТРОЛЕ РЕАЛИЗАЦИЈЕ ПРОЈЕКТА

Носилац пројекта је у обавези да Градској управи за друштвене делатности, Сектору за омладину и спорт, Канцеларији за младе у року који је предвиђен уговором о финансирању пројекта за младе, уз пропратни акт достави завршни извештај у 1 (једном) примерку са потребном документацијом о остваривању пројеката или делова пројеката и коришћењу средстава буџета Града

Напомена: Завршни извештај о реализацији пројекта доставља се до 15.01.2023. године у писаном облику и то један оригинални примерак потписан од стране овлашћеног лица удружења и оверен печатом удружења, као и у електронском облику на CD -у, односно 30 дана од дана завршетка пројекта, као што је наведено у Уговору о реализацији пројекта.

## IX ДОДАТНЕ ИНФОРМАЦИЈЕ

Средства за финансирање, односно, суфинансирање пројеката по овом конкурсу у износу од 2.000.000,00 динара обезбеђена су Одлуком о буџету Града Ниша за 2022. годину („Службени лист града Ниша“, број 124/21), Раздео бр. 8-Градска управа за друштвене делатности, Програм 14-Развој спорта и омладине, Програмска активност 1301-0005-спровођење омладинске политике, на функцији 130, позицији 160, економска класификација 481- дотације невладиним организацијама.

Град Ниш задржава право да не расподели сва расположива средства, уколико пројекти не задовоље минимум неопходних услова.

Сва питања везана за процедуру пријављивања на Јавни конкурс заинтересовани могу наћи у Смерницама за подносиоце пријава на Јавни конкурс за финансирање и суфинансирање пројеката за младе у 2022. години, које су пратећа документација уз Јавни конкурс.

Питања се могу поставити и путем електронске поште на адресу: marija.vazic@gu.ni.rs или телефоном 018/513-276.

Број:\_\_\_\_\_\_/2022-01  **ГРАДОНАЧЕЛНИЦА**

Дана: \_\_\_\_\_\_\_\_.2022. године **Драгана Сотировски**